Татуін

**Татуі́н** (, ) — плянэта ў сьвеце «Зорных войнаў», цэнтральнае месца шматлікіх падзеяў у сазе «Зорныя войны». Плянэта фігуруе ў кожнай сэрыі, акрамя «Імпэрыя наносіць удар у адказ», і нават у гэтым эпізодзе прынамсі згадваецца. Адной са знакавых плянэтаў сусьвету «Зорных войнаў» яна стала таксама і дзякуючы таму, што зьяўляецца роднай плянэтай Энакіна і Люка Скайўокераў.

## Апісаньне
Татуін — пустынная плянэта ў сыстэме з двума зоркамі Тату I і Тату II. Абарыгенныя жывёлы плянэты, такія як вомп-пацук, банты, сарлакі і крайт-цмокі, добра прыставаныя да сьпякотнага засушлівага клімату, а людзі вымушаныя здабываць вільгаць з паветра і жыць у падземных сховішчах. Скупасьць на прыродныя рэсурсы, сьпёка і раскіданасьць насельніцтва зрабілі кіраваньне плянэтай амаль немагчымым, і гэтым скарысталіся хаты, клан гангстэраў і крымінальных аўтарытэтаў, што аблюбавалі плянэту ў адсутнасьць увагі з боку Галяктычнае рэспублікі. Пасьля таго, як на зьмену рэспубліцы прыйшла імпэрыя, новы рэжым усталяваў на Татуіне толькі сымбалічную ўладу, і фактычным кіраўніком плянэты зьяўляўся Джаба Хат да самай сваёй гібелі ў бітве ля каркуна.

## Разумныя насельнікі
* людзі — насельнікі
* хаты — сьлімакападобныя злодзеі
* джавы — маларосьлікі, займаюцца зборам утылю ды гандлем
* пясочныя людзі — лютыя гуманоідныя бадзягі, абарыгенныя насельнікі Татуіну

## Мясьціны

### Анчархэд
Анчархэд — мястэчка, якое знаходзіцца за некалькі кілямэтраў на ўсход ад хаты сям’і Ларсаў, на поўдзень ад касмадрому Мос Эйсьлі. У асноўным населенае здабывальнікамі вільгаці.

### Бэстын
Бэстын, «сталіца» Татуіну, знаходзіцца на захад ад Мос Эйсьлі ля паўднёва-заходняга Дзюннага мора. Гэта адно зь першых паселішчаў на плянэце. У Бэстыне абсталявала сваю апэрацыйную базу Галяктычная імпэрыя, у ратушы знаходзілася сядзіба мясцовага губэрнатара. Гэта падрабязна прадстаўлена ў «Star Wars Galaxies».

### Дзюннае мора
Дзюннае мора — вялікая пясочная раўніна ля Анчархэду, Моса Эйсьлі і станцыі Тошы. Населенае пясочнымі людзьмі, явамі, рэйдамі, д’юбакамі і крайт-цмокамі. Водаздабыўцы разьмяшчаюць у Дзюнным моры свае апараты для здабываньня вільгаці з паветра.

### Вялікая западзіна каркуна

Вялікая западзіна каркуна знаходзіцца ў Дзюнным моры. Гэта вырытая сарлакам глыбокая адтуліна ў пяску, якую ён выкарыстоўвае, каб лавіць ахвяры. Ля вялікай западзіны каркуна адбываецца сутычка Люка Скайўокера з аховай Джабы дэ Хата. Большасьць прыслужнікаў і сам Джаба гінуць у гэтай западзіне.

### Палац Джабы
Палац Джабы знаходзіцца ў пустыні пад назвай Дзюннае мора. З падзеяў у гэтай рэзыдэнцыі ватагі злодзеяў пачынаецца VI эпізод «Вяртаньне джэдая». Першапачаткова палац быў манастыром, збудаваным загадкавымі мніхамі б’амарамі, якія дагэтуль жывуць там.

### Юндлэндзкія штрэкі
Юндлэндзкія штрэкі займаюць большую частку ўмеранай зоны Татуіну. Гэта скалісты рэгіён, вядомы сваімі шматлікімі ўцёсамі і мноствам утоеных пагрозаў. На краі юндлэндзкіх штрэкаў у маленькай хаціне жыў Обі-Ван Кенобі ў той пэрыяд, калі ён сустрэў маладога Люка Скайўокера, што працаваў на вільгацездабыўчай фэрме сваіх родных.

### Водаздабыўчыя фэрмы
Водаздабыўчыя фэрмы — маленькія сельскагаспадарчыя паселішчы ў пустынях Татуіну, якія здабываюць вільгаць з паветра і накапляюць яе ў калектарах, усталяваных на вялікай плошчы. Менавіта гэтым займаюцца родзічы Люка Скайўокера дзядзька Оўэн і цётка Бэру, якія ўзялі яго на выхаваньне.

### Мос Эйсьлі

Мос Эйсьлі — горад-касмапорт. У «Эпізодзе IV: Новая надзея» Обі-Ван Кенобі апісвае Мос Эйсьлі як «гнюсны вулей мярзоты і падступнасьці». У Мосе Эйсьлі разьмяшчаюцца бар «Мос Эйсьлі Кантына» і аркестар «Figrin D’an and the Modal Nodes».

### Мос Эйсьлі Кантына

«Мос Эйсьлі Кантына», афіцыйная назва **Шынок Халмуна** — бар у Мосе Эйсьлі, прытулак пілётаў-фрахтоўнікаў і іншых падазроных асобаў розных расаў. У «Star Wars Holiday Special» «Кантынай» кіруе Акмэна (Бэа Артур).

### Мос Эспа
Мос Эспа — места, вядомае своеасаблівымі купальнымі будынкамі. У «Эпізодзе I: Цьмяная пагроза» тут тусуюцца хуткасныя гоншчыкі і жывуць Энакін Скайўокер са сваёй маці Шмі. У горадзе шырока практыкуецца гандаль рабамі.

## Паходжаньне назвы
Плянэта атрымала назву ад места Татавін у Тунісе, ля якога адбываліся здымкі пустынных пэйзажаў IV эпізоду. У самім Татавіне здымкі ня ладзіліся, аднак адбываліся ў некаторых іншых туніскіх мясцовасьцях: у Матмаце, Таўзары і на востраве Джэрба.

Па-бэрбэрску «Тытавін» літаральна азначае «вочы», а фігуральна — «водныя струмені». Назва места Тэтуан у паўночным Марока таксама мае падобнае паходжаньне.

## Крыніцы

## Літаратура
* 
* 
* 
* 

## Вонкавыя спасылкі
* 
* 

Катэгорыя:Плянэты «Зорных войнаў»